khistorydata/jeongjo-sjw-relations huggingface dataset:
정조 3년 · 목
予曰。今日事。豈非國運所關乎。民始曰。病患出於猝急。竟至不幸。誠不知所達矣。予曰。內喪雖無代奠官。今則守墓官。幼未將事。以宗班差出代奠官事分付民。始曰。朝臣服色。辛未年有稟定者。入侍時。服時服。 殯宮問安時。服淺淡服。而都監堂上則出入殯宮時。服淺淡服矣。今亦依此例爲之乎。予曰。唯。民始曰。大小祭享。成服前則當權定。而若有服制。則公除前。亦不得設行矣。予曰。服制有無。姑未講定。從當下敎矣。予曰。幼學洪福榮。進士洪益榮。冠帶常仕。予曰。景雲閣修理窓戶地衣外。從略爲之事。分付三都監。所入當減省以下。竝爲書入事。亦爲分付。
정조 3년 · 강
命淑昌宮初終凡節。令攸司擧行。口敎也。
정조 3년 · 강
命宿衛大將洪國榮。闕門近處一第擇給。
정조 3년 · 목
敎曰。今日事。係國家興亡。戶參內外若不能支。則宿衛大將將何以處之。予將何依。罔措猶屬例語。闕門至近處一第。卽爲擇給。以爲從便往來覲慰之地。
정조 3년 · 강
命完豐君濬爵號擬入。
정조 3년 · 목
因守墓宗班望單子。敎以。與大喪差有間焉。宗班皆是行高。恩彥君似當爲之。旣經 元陵守陵官。其子雖未滿封爵之年。猶可勝冠。守墓官啓下。政官牌招開政。爵號擬入。
정조 3년 · 강
有政。吏曹判書鄭尙淳。參判兪彥鎬。參議柳戇進。
정조 3년 · 목
以完豐君濬爲昭義。
정조 3년 · 강
淑昌宮喪。 宗廟景慕宮。命告由。
정조 3년 · 목
禮曹啓言。今此淑昌宮喪。當有告由之擧。 宗廟景慕宮告文。來初八日擧行事。請分付。允之。
정조 3년 · 강
命淑昌宮喪擧哀之節。磨鍊擧行。
정조 3년 · 목
禮曹啓言。今此淑昌宮喪擧哀之節。請磨鍊擧行。允之。
정조 3년 · 강
命擧哀處所。以熙政堂爲之。百官助哀。宣化門外爲之。
정조 3년 · 강
命洪樂顯李濟逵柳曾養柳孟養金勉柱竝待令。
정조 3년 · 강
命淑昌宮諡號擬入。
정조 3년 · 목
敎曰。開元儀。以後妃嬪公主。皆有諡號。況今番乎。我朝亦有前例。諡號卽爲擬入。○因政院時原大臣館閣堂上政府西壁六曹參判以上牌招擧行啓請。敎以。依爵號議定時例擧行。
정조 3년 · 강
命淑昌宮殯宮禮葬之節。參考昨夏例擧行。
정조 3년 · 목
因禮曹啓稟有是命。又因殯宮宗室及忠義依例擧行啓請。允之。
정조 3년 · 강
政院。以仁淑元嬪諡號單子。旣已啓下。招致禮郞陪往啓。
정조 3년 · 강
禮曹。以淑昌宮銘旌。以金字隸書。元嬪梓室啓。
정조 3년 · 강
命時囚洪直浩照律。
정조 3년 · 목
義禁府啓言。洪直浩貸錢殖利。固難容罪。請以此照律。允之。
정조 3년 · 강
王大妃殿進御人蔘粟米飮一貼。命煎入。榻敎也。
정조 3년 · 강
召見承旨鄭民始于齊政閣。
정조 3년 · 목
民始曰。梓宮奉來時。路由何門乎。予曰。前例何如。民始曰。喪禮補編。亦無磨鍊者矣。予曰。結束色辛未壬申謄錄持入。予曰。明日梓宮。自曜金由肅章進善直爲奉安。勿設幕次事分付。
정조 3년 · 강
命各房擧行。十分節省。
정조 3년 · 목
敎曰。今番各房凡諸擧行。依抹下者十分節省。雖未及抹下者。亦皆母或循例擧行。少副平日謙約之意。
정조 3년 · 강
命尙衣院銀器內入中。匙箸大楪卵杯。成殯後當還下。銀鉢里等十六種。竝勿新造。
정조 3년 · 목
敎曰。尙衣院銀器皿已內入中。銀匙箸大楪及卵杯成殯後當還下。以此分付次知中官處及該都監。造成物件中銀鉢里銀梡鍍金別兒甁銀甁銀匙箸銀匙楪銀卵杯銀支蓋湯罐銀耳罐銀玲瓏匙銀盒銀柷銀孤尖銀有柄召兒各一部。銀召兒二部等十六種。當自內平日所用者用之。竝勿新造。若此則金銀之屬。無造成之事。此外雖有不得不用處。勿爲循例擧行。自都監微稟。有特敎然後擧行之意。分付都監。
정조 3년 · 강
命差備及都監所屬侵漁之弊嚴飭。
정조 3년 · 목
敎曰。設都監時。凡諸擧行之事。必也除減之意。昨已下敎。而雖差備及都監所屬。若或有侵漁之弊。當廉察隨現重繩。另加嚴飭。
정조 3년 · 강
命初終諸具。自內措備。三重棺衣。自外司勿爲擧行。
정조 3년 · 목
敎曰。初終諸具中。沐浴所用六種。襲所用十二種。外備衣襨次十一種。小斂所用八種。外備衣襨次十七種。大斂所用五種。皆自內間措備已用之。依此物目中書下者。竝還下。各該司今番喪事襲斂諸具中。大小衣襨次。皆不取用尙方。則況其餘些少所用乎。今番都監各房所用物件。前之以縀爲之者。今皆以紬爲之。外此諸件。視此次次減品。以寓軫念經費之意。三重棺衣。自內亦當造置。自外司勿爲擧行事。一體分付。
정조 3년 · 강
命內人宮屬及喪服次木布。皆以自內上下。
정조 3년 · 목
口敎曰。內人宮屬及喪服次木布。自戶曹上下。雖有前例。今番則經費可悶。皆以自內上下。該曹則勿爲擧行事分付。又敎曰。內人服色次木四同。布三同內入事。分付兵曹。
정조 3년 · 강
命仁淑元嬪成服時。百官會哭殯宮門外。儒生會哭外班。
정조 3년 · 목
禮曹啓言。今此仁淑元嬪喪。四日成服。宗親文武百官。以淺淡服會哭於殯宮門外。罷散官及館學儒生。以素服會哭外班事。請知委。允之。
정조 3년 · 강
命梓室加漆時告由。幷入於初次告祝中。
정조 3년 · 목
禮曹啓言。梓室加漆時。不可無告由之擧。而累次告由。實涉煩瀆。幷入於初次告祝中。似爲合宜。令藝文館措辭撰出。加漆時。以典言。請因朝奠預告。允之。
정조 3년 · 강
召見都監堂上及大臣以下于集賢門西挾室。都監堂上。戶曹判書金華鎭。禮曹判書鄭光漢。工曹判書韓光會。左議政徐命善。都廳鄭志儉。
정조 3년 · 목
予曰。墓所都監。不必別出堂上都監堂郞中兼察好矣。光漢曰。監造官則當差出矣。予曰。唯。光漢曰。墓所今將看審。金基良柳東亨當爲率去矣。予曰。墓所今將看審卿須往見於高陽云云處及 敬陵洞口內好矣。命善曰。謹當往審矣。予命華鎭曰。今番祭物等節。減省者多乎。華鎭曰。比前大減矣。予曰。昨亦下敎。而凡事全以節省爲主。雖床卓等物。皆以前排用之。勿爲新造也。光會曰。考見前例。則銀釘加漆十度。漆布加漆十度後。全體加漆。又爲三度矣。當自明日進漆。逐日爲之乎。間日爲之乎。予曰。間日爲之。予曰。 宗廟副奉事柳曾養。口傳付軍職。予曰。 敬陵局內何如云耶。光漢曰。前以年運之不合不用。而坐向則酉坐卯向云矣。予曰。服制有無。尙未決定。而以開元禮擧哀條旁照。則事當有服矣。光漢曰。博考典禮。姑未得明白文蹟矣。予曰。周禮亦必有旁照者。詳考以奏好矣。
정조 3년 · 강
黃海監司金熤疏辭新除藩任。賜例批。
정조 3년 · 강
差下殯宮都監監造官鄭東愈等。
정조 3년 · 목
殯宮都監啓言監造官差出事。筵稟矣。童蒙敎官鄭東愈李義敎。前奉事金師柱。請差下。允之。
정조 3년 · 강
命團領次苧布及生脈散醍醐湯。送于儒賢家。
정조 3년 · 목
敎曰。團領次粉紅苧布。具內供一次。送于儒賢家事。分付尙衣院。又敎曰。日熱若此。儒賢家生脈散十貼。醍醐湯一劑製送事。分付內醫院。
정조 3년 · 목
敎曰。大臣旣奏。工曹判書許遞。今日政差出。使之卽爲殿最。以洪樂春爲工曹判書。李溵爲領敦寧。具允鈺爲判敦寧。李福源爲知敦寧。洪檢爲同敦寧。黃仁煐爲平山府使。李義綱爲林川郡守。李徽之爲刑曹判書。鄭東浚爲注書。
정조 3년 · 강
遞工曹判書洪樂春。以鄭好仁代之。
정조 3년 · 목
敎曰。工判許遞。前望單子入之。
정조 3년 · 강
命翰林李信祜鄭東浚敍用。
정조 3년 · 목
敎曰。違牌諸翰林。幷敍用仍令該曹。口傳付軍職。
정조 3년 · 강
罷黜靈嚴郡守安聖彬。
정조 3년 · 목
聖彬。以父病呈狀。吏曹啓請罷黜也。
정조 3년 · 강
命殯宮上食所用魚鮮置之。
정조 3년 · 목
敎曰。今番殯宮上食所用各道卜定魚鮮置之事。分付宣惠廳。
정조 3년 · 강
吏曹參判宋德相疏辭衣資藥物。仍陳勉。賜批。
정조 3년 · 목
疏略曰。臣虛縻華銜。輒犯違逋。徒增罪戾。不意衣資藥物之命。又下此際。愚賤如臣。豈所堪承哉。乞賜諒察。將臣匪據之任。過分之典。一倂收還。今値盛暑。筵講久廢。臣聞聖人之學。不專在讀書。凡於政令施措。隨處省察。勿以停撤視事爲拘。時接儒臣。務盡延訪之道焉。批以。日前疏批。予意罄悉。卿胡不諒。復尋控引之章歟。秪覺予不孚卿之甚也。歉愧無已。夏衣暑劑之送。物不腆也。意在養賢。又何過自讓執歟。疏末云云。言甚好矣。雖爲停講之時。例有召對之規。擬俟朝暮之涼。從近行之爲計。更冀卿之同入筵席也。仍命遣史官傳諭。
정조 3년 · 강
放沈煥之朴祐源。
정조 3년 · 목
因囚單子。敎以。法已行矣。飭亦施矣。幷放送。
정조 3년 · 강
社稷 宗廟 永寧殿景慕宮告由祭。命今二十九日設行。
정조 3년 · 강
惠慶官進服淸暑六和湯五貼。命製入。榻敎也。
정조 3년 · 강
詣集祥門西挾室。行梓室加漆。
정조 3년 · 목
時至。就版位跪哭。止哭還次。予命領左相進前曰。御製挽詞。誰當寫之。領議政金尙喆曰。自當差出書寫官。而當以一品重臣爲之矣。予曰。寫於何樣紙面乎。左議政徐命善曰。當於紅縀上寫之矣。
정조 3년 · 강
行召對于誠正閣。經筵官宋德相。承旨李奎緯。玉堂尹行元徐有成。注書李尙度。記注官宋益中。記事官崔顯重。
정조 3년 · 목
講近思錄。予曰。日熱如此。而必命召對。與卿講討。蓋示用卿昨日疏語之意也。德相曰。君臣之間。專以尊嚴爲禮。則上下情志。難於交洽故。日召講官。簡其禮貌。或討論書義。諮訪治務。如家人父子。則眞可有啓沃論思之益。不必以册子爲限。筵體爲拘矣。予曰。此言果好矣。而此亦有過不及之節。惟宜適中而爲之矣。德相曰。此外卽臣陳情乞遞之事矣。予曰。此事予欲先言矣。顧今世道。一無可恃。而朝廷百職。銓衡爲重。其進退人物。激濁揚淸。專是銓官之責。方此之時。豈不任卿。而大抵參判。與判書參議不同。便同漫任。別無所事。此後判書。則卿必不如是。而卽今參判之任。則予亦不無許副之意矣。德相曰。上敎至當矣。奎緯曰。儒賢出來時。必有所商量。惟當鞠躬盡悴。豈可求解乎。德相曰。聖上英明無比。而出外見之。則世道人心。全欠誠實。只是架漏牽補矣。予曰。架漏牽補。亦不能爲矣。德相曰。臣未知殿下推誠之道。或有所未至。而世道則誠多可悶。此非一人所可挽回矣。予曰。本職旣是漫任。實不欲長委於卿。而承宣之意。則不如是矣。德相曰。如臣不似之蹤。當無所猷爲之任。況今大政不遠。尤豈可虛帶乎。予曰。予雖以委卿漫任爲難。而欲循卿意。承宣惟允之言如此。今雖欲傳敎。承宣豈受而書之乎。德相曰。至於臣之備局兼銜。尤不可不急速遞免矣。予曰。此則尤難矣。吏參則固可謂漫任。而至於備堂。則與聞紆謨。卽古樞密之職。卿豈可遽解乎。
정조 3년 · 목
承旨李奎緯啓言。檢閱李信祜。召對命下之後。陳疏經出。以致史官不備。事極駭然。本院請推外無他罰。何以爲之。敎以。罷職過矣。推考也。
정조 3년 · 강
副修撰沈樂洙上疏辭職。仍乞遞春秋兼銜。賜批。
정조 3년 · 목
樂洙。與承旨李奎緯。有妻兄應避之嫌也。批以。兼帶春秋。下該曹稟處。爾其勿辭察職。
정조 3년 · 강
大司諫林得浩上疏討逆。請設楸子島別將。賜批。
정조 3년 · 목
疏略曰。諫長地望尤別。決非如臣者所可堪承。特命鐫改。嗚呼妖如鄭妻。凶如龜柱。而尙今容貸於覆載之間者。其可曰國有法乎。思之及此。不覺骨顫。而至於福瑩集三賊。乃是麟謙之倀鬼。而尙逭三尺之誅。人心之憤惋。倘如何哉。伏願函正群凶。伏念凶逆餘醜之竄配絕島者。法意甚嚴。而臣詳察揪子一島之地形。則周廻三十里。西通鳥島。東接呂鼠島。南距濟州。其北則靈巖郡所通之處。而距官門。爲陸路百餘里。而其所管領。則專屬靈巖一邑。有欠於嚴隄防之意。依他道例。設置別將。斷不可已也。批以。所陳當留意。末端事依施。爾其勿辭察職。
정조 3년 · 강
持平李濟萬上疏辭職。仍討逆。賜批。
정조 3년 · 목
疏略曰。年前簡通一款。第臣所遭非比尋常。則豈可以時移事往。揚揚冒出哉。特許鞶帶之遞。嗚呼恒簡範能之劇逆。而根抵自在。量海翼鐉之猾賊。而窩窟伊誰。鄭妻之百計射日。龜柱之三罪滔天。而尙令假息自如。戴頭於海島。寧有如彼兩魁之難赦。而有以一恩字容貸者乎。惟願廓揮乾斷。永淸亂源。至若相福之負犯罔赦。而優遊田里。瑩中之疑亂大義。而得保首領。宗集之抵死護逆。而尙遲一問。倫常日斁。典刑益紊。亦願函降兪音。批以所陳當留意。爾其勿辭察職。
정조 3년 · 강
罷檢閱李信祜職。
정조 3년 · 목
因禁推傳旨。敎以。罷職。
정조 3년 · 강
命當該守門內官。令該府處之。
정조 3년 · 목
敎曰。身爲差備中官。差備闌入。不能禁斷。事極駭然。當該守門內官。令該府處之。
정조 3년 · 강
召 見黃海監司金熤于誠正閣。
정조 3년 · 목
辭陛也。予曰。海營地距孔道。且人心頑悍。極爲難治矣。熤曰。果然難治云矣。予曰。予知卿雅操。而今當重任。必須善爲宣化矣。熤曰。今承重寄。只切兢兢之忱矣。承旨尹冕東曰。親臨焚黃祭。事體自別。祭文。使館閣臣製進似宜矣。予曰唯。此後當親祭時。稟旨擧行事。永爲謄錄也。予曰。初度加漆時。宗親無入參者。招致下隸。問其委折以稟也。
정조 3년 · 강
命魂宮修理處。自都監守直。
정조 3년 · 목
敎曰。都監姑未撤罷。魂宮修理處。自都監守直。參奉姑勿入直。
정조 3년 · 강
命加漆後。勿爲庭侯。
정조 3년 · 목
敎曰。日熱如此。明日加漆後。勿爲庭侯。只應參諸臣來會事分付。
정조 3년 · 강
領敦寧李溵箚辭實錄總裁之任。賜批。
정조 3년 · 목
批以。總裁之任。卿何過辭。安心行公。仍命遣史官傳諭。
정조 3년 · 강
詣集祥門西挾室。行加漆。
정조 3년 · 목
予曰。暫時入內之間。有何難事。而應參諸臣。多離班次。問名捧現告也。加漆訖。跪哭止哭。予曰。御史書啓。自內直下兩銓之臣。守令邊將可褒可罰者。卽爲抄出。使今日次對時回啓也。仍還次。
정조 3년 · 목
予曰。書啓外。大臣有仰達事乎。領議政金尙喆曰。別無仰達矣。慶尙道暗行御史黃昇源進前。予曰。御史經年而歸。王事多勞。能無病還來乎。昇源曰。無★(虫+恙)而還矣。吏曹判書鄭尙淳曰。今此書啓中。尙州爲首褒。奉化爲之次矣。予曰。尙州牧使兪彦鉉。旣居首褒。特賜璽書表裏之典。奉化縣監趙長鎭。爲左道之最云。陞敍。予曰。郵官中金鳳顯爲最云。果然乎。昇源曰。果然矣。予曰。其爲兼春秋時。已知其醇謹。而今居郵職。能復如此。良可嘉也。予曰。長鬐縣事果何如。昇源曰。縣中吏隸通接罪人。極駭然矣。予曰。白東俊事。極爲無狀矣。左議政徐命善曰。極爲駭然矣。予曰。在京者。先爲拿囚事分付也。予曰。柳鎭恒事。可怪矣。前者入於純褒。今此入於論勘。一年之內。豈有如此判異之理哉。其事實若何。昇源曰。其不立更點軍及軍餉米立本。大同米發賣等。其不法之狀。想此可知矣。予曰。軍器什物之修補。前者聞之。則果然著實爲之云。而繡啓旣如此。以此盤問于李栭漢。得其實狀然後。賞典之還收與否。可以定之矣。尙喆命善曰。如是則果好矣。予曰。尹僖東雖入褒啓中。而實有怪駭之事矣。渠之按閫。今旣一年。不能釐革廢瘼。至以二千五百兩償債之事。敢請朝廷。此何道理乎。命善曰。矯弊乃是急務。而不能變通償債。敢煩陳請。事實駭然矣。予曰。近來人材誠眇然矣。去年西關御史。不能稱職。今此嶺南御史。又不善奉使。此後則不可以復遣繡衣矣。昨歲凶歉。朝廷之特遣御史者。蓋欲詳聞弊瘼。期圖矯捄。而今此書啓中數三條設弊。止於驛站奴婢錢還等事。而閭巷疾苦。州郡疪瘼。想必多矣。一無蘇革釐正之策。此豈特遣之本意乎。其中論勘者。有不捉踏印文書。經先封庫。而守令之同時下去者。或有論斷者。或有稱之以赴任屬耳者。此亦不愼者也。至於武邊將。則無一擧不法之事。豈以十六鎭之多。而擧皆無頉乎。經歲勞苦。雖可念及。而奉職不稱。其事不小。此御史不可不論罪也。尙淳曰。今二十八日告由祭獻官。當以塡差。而從一品只有二人。甚苟艱矣。予曰。近來獻官。非李重祜則韓光會。只以二人輪回塡差。此實難矣。今番則宗班中。通同差定也。尙淳曰。宗班亦只三人。無路分排矣。予曰。都尉中亦爲差定好矣。予曰。徐郁修事何如。命善曰。非但事之太過。追奪前斥以名字。尤極過矣。予曰。大臣追奪。乃生前一律。其事大矣。不可以臺諫曲恕。賜批後將論罪矣。予命禮判進前曰。東萊進上。禮判捧之乎。所謂丹木。極小且細。誠駭然矣。鄭光漢曰。臣雖不自捧上。而其事則果駭然矣。予曰。旣非禮判捧上。則非禮判推考之事也。光漢曰。申飭萊府。還爲下送似好矣。予曰。予素不貴遠物。且登極之後。曾無罪封進官之事。而此實係紀綱之漸頹矣。
정조 3년 · 강
遞承旨吳載紹。
정조 3년 · 목
敎曰。右副則不欲言。儱侗甚矣。右副承旨吳載紹遞差。
정조 3년 · 강
命尙州牧使兪彦鉉。特賜璽書表裏之典。奉化縣監趙長鎭陞敍。
정조 3년 · 강
命金鳳顯守令除授。
정조 3년 · 목
敎曰。兩守令旣已論褒。而雖以郵官言之。有諸驛之最者。此人自兼史時。熟知其醇謹。治如其人。極可尙也。幽谷察訪金鳳顯。守令除授。
정조 3년 · 강
命密陽府使尹光裕等罷職。漆原縣監宋興錫等拿處。
정조 3년 · 목
吏曹判書鄭尙淳啓言。慶尙道暗行御史黃昇源書啓稟處事。命下矣。密陽府使尹光裕。穀薄或僞。斛落滋溢。昌寧縣監兪漢寧。査陳之餘。實惠未均。龍宮縣監朴基正。倉逋未充。流戶過多。梁山郡守任濟遠。奸猾頗橫。徵骨最多。慶山縣令金相龜。倉逋未鋤。俵災未均。豊基郡守趙思忠。廣占屬婢。怨謗頗聞。軍威縣監兪漢炅。選武加額。俵災招怨。高靈縣監洪大顯。倉逋査正。未發猾吏之情僞。帖價分徵。亦多奸鄕之擅弄。彦陽縣監朴長瀗。氣力不足。奸猾莫戢。金泉察訪申大尹。立馬之際。招謗已多。幷罷職。漆原縣監宋興錫。酒後濫杖。已多民怨。永川郡守金道淳。才疏剸劇。滯訟招謗。新寧縣監徐邁修。倉米立本。固已不法。帖價取利。歸之官用。宜寧縣監李彦光。奸鄕用事。小民貽嘲。幷先罷後拿。義城前縣令徐琢修。成給倉監帖文。多數勒捧。倉吏所納租代太七百石。査出發賣。自官取用。順興前府使洪配浩。柴炭租。以倉穀換出。作錢私用。玄風前縣監金載均。隱餘結四十結。擅自私用。長鬐縣監吳泰彦。罪人防限。有時解弛。幷拿處。其餘守令察訪。別無顯疵。幷置之。從之。
정조 3년 · 강
命罪人聖中。移配絕島。
정조 3년 · 목
領議政金尙喆啓言。長鬐定配罪人聖中。負犯至重。惟當屛息之不暇。而今聞御史之言。則通接官隸。聽聞駭惋。不可仍置其地。分付該府。請移配絶島。從之。
정조 3년 · 강
罷拿白東俊柳鎭恒尹僖東。
정조 3년 · 목
兵曹判書權噵啓言。今賢慶尙道暗行御史黃昇源書啓。則以爲。慶尙前左兵使白東俊。稱以補賑。成出外兵房帖文。每張三十兩式。合錢四百五十餘兩。本營守城軍收捧一千一百西十兩。稱以城堞修補。如例會減。硫黃軍錢一千二百兩。中間消瀜。貪汚如是。爲先罷黜。請拿問嚴處。又啓言。今覽御史書啓。則慶尙前左水使柳鎭恒。昨年軍餉米一百二十九石。發賣立本後。反作於分給中。大同米一百石。船運發賣。至於軍器戰船什物。前虞侯李栭漢。在任時。謂以軍器船所什物修補。狀聞論賞。臣考閱則旗幟改備。而其他皆是年久破傷。實無改備者。吏房李斗新所供內。前虞侯赴任前。流伊修補之物。混入於論賞狀聞中。身爲帥臣。瞞蔽朝廷。若是無忌。柳鎭恒照法嚴繩。李栭漢請勘罪矣。柳鎭恒所爲。極爲駭然。爲先罷職。其罪狀拿處。而李栭漢。請一體拿問嚴査。幷從之。領議政金尙喆啓言。慶尙右兵營逋債。果爲難支之。弊。則身爲帥臣。不能狀聞變通。今因繡啓。反請餉耗區劃。負職大矣。不可以已遞不論。前右兵使尹僖東。請罷職。從之。敎以。予則以爲。身爲閫帥。坐擁雄閫。不得救千金之債弊。使一城之民。幾至渙散。而至于今不思矯捄之策。及對御史。反與相議。致煩朝廷之請。誠極可駭。不可罷職而止。拿問處之。至於本營債事。旣係大弊瘼云。令廟堂劃卽講確。期於蕩殺之地也。
정조 3년 · 강
命楸子島別將接濟之道。後日更稟。
정조 3년 · 목
兵曹判書權噵啓言。楸子島別將。當此新設之初。宜究接濟之道。分付道臣。請以爲區劃之地。敎以。後日次對更稟也。
정조 3년 · 강
命白東俊柳鎭恒嚴問取服。
정조 3년 · 목
敎曰。今則便是令後。以繡啓臚列觀之。不法之狀。萬萬痛駭。其在懲勵之政。決不容復事含容。不可循例拿處而止。慶尙前兵使白東俊。前水使柳鎭恒。令該府爲先嚴囚。嚴問口招。期於取服。
정조 3년 · 강
罷慶尙道暗行御史黃昇源職。
정조 3년 · 목
敎曰。嶺南。大道也。昨年凶歉之餘。特遣繡衣者。必欲細櫛民瘼。期有實效也。今覽書啓。御史之屢朔奔走。良足勞苦。而大抵罷黜守令也。先列罪狀於狀啓。烏在其暗行之意也。不捉踏印文書。則還朝論勘。雖置極律。無所不可。而只憑吏招。經先封庫。乃是禁令。又關後弊。其餘守令論斷。可見其奉職之一端。而諸守令到任之期。無甚先後。則繡啓中或論或否。抑何事也。況以本道七十州之幅員。其幽鬱之莫能上聞者。膏育之不得蘇革者果何限。而說弊數三件不過。曰驛路絕站。此朝廷之所知。而方講矯捄之政者也。曰奴婢比總。此朝廷之所知。而已有筵飭之擧者也。曰統營錢還。此朝廷之所知。而又下防塞之命者也。其中安東宮結。晋州債錢。或可謂聞所不聞者耶。至於穀簿査列。亦甚疏漏不謹。反不如備郞摘奸。又若邊情條。亦不過曰。彼人貧窮。銅鐵不出云。此前後衆譯輩。所嘗稱訴於朝廷者也。又況虐民之政。不法之事。專在於無識邊將。則今番特命廉察。蓋出格外。十六諸鎭。無頉彌縫。良亦駭也。且以封書內條件言之。毋論有無。初不仰覆者。亦何其不小也。聞有別單。登時披見。又何其虛疏之甚也。觀此書啓。則嶺南一道。雖謂之太古淳風。而曰無南顧之憂可也。噫人材漸不如古。國綱日益墜下。前年送御史於關西。則奉使失實。今番又如此。此後毋寧不遣御史。使民邑不敢輕朝廷之爲愈也。可勝寒心。其在朝廷飭勵之道。不可以原濕之勞。有所曲恕。慶尙道暗行御史黃昇源。姑先罷職。
정조 3년 · 강
命喬桐府使口傳差出。當日下送。
정조 3년 · 강
命繡薦人才。從速覆啓。
정조 3년 · 목
敎曰。繡啓所薦人才孝義。卽令該曹。從速覆啓。以爲聳勸之地。
정조 3년 · 강
罷東萊府使李致中。大司諫林得浩職。
정조 3년 · 목
領議政金尙喆啓言。倭人進上物種。聞極駭然。不能察飭之東萊府使李致中罷職。當該訓別請拿處。校理鄭淵淳啓言。大司諫林得浩。肅謝之後。不爲進參。臺體有失。請施以罷職之典。幷從之。
정조 3년 · 강
以李奎緯爲大司諫。
정조 3년 · 목
敎曰。臺諫不備。同副承旨李奎緯。大司諫除授。新除授大司諫李奎緯。牌招察任。
정조 3년 · 강
正言徐郁修。以母病陳疏辭職。仍討逆。賜批。
정조 3년 · 목
疏略曰。臣八耋偏母。貞疾沈痼。一日之間。昏倒不省。以此情理。豈有相捨之勢哉。乞遞臣職。噫鄭妻龜柱之罪。可勝誅哉。妖女之基亂。寸斬何惜。而尙今假息。猾賊之不道。萬戮猶輕。而迄此戴頭。伏望廓揮乾斷。少泄神人之憤。金漢耆之爲龜柱所慫慂之狀。已著臺啓。則其心誠不可測。以施屛裔之典。噫危逼儲位。非但鄭妻之罪也。卽翬良有以釀成者也。懲討之論方張。而翬良之爵秩自如。此豈治亂之道哉。翬良追奪之典。不容少緩也。且元仁孫。與麟謙兩賊。結爲死黨。爲世指目久矣。元仁孫。亦施追奪之典。沈觀之。先龜後麟。憑藉國婚。勒奪廛物。及宰東府。割剝無辜。且與逆鐉。爲從遊之近族。則豈無綢繆之事也。沈觀之亟施屛裔之典。惟彼尹東暹。事多蔑法。輿論喧騰。刑曹判書尹東暹亟施刊改之典。批以。所陳兩大臣事。方欲處分於爾。沈觀之尹東暹事。又何其萬萬過也。
정조 3년 · 강
以洪樂彬徐有元爲承旨。
정조 3년 · 목
敎曰。承旨前望單子入之。新除授承旨。幷待下批牌招察任。
정조 3년 · 목
敎曰。梁山漆原。聞是弊邑云。不拘常格。今日政。各別擇差事分付。以徐有鍊爲正言。李兢淵爲注書。金履安爲密陽府使。沈重奎爲豊基郡守。金載人爲梁山郡守。朴宗厚爲永川郡守。趙長鎭爲慶山縣令。金思義爲昌寧縣監。沈景錫爲龍宮縣監。洪宣輔爲宜寧縣監。朴綏源爲軍威縣監。李厚源爲新寧縣監。朴聖泰爲漆原縣監。金啓漢爲高靈縣監。金鳳顯爲彦陽縣監。黃泰彦爲靈巖郡守。林夏喆爲龍潭縣令。李邦城爲茂山府使。敎曰。今日政新除授守令。明日入侍。
정조 3년 · 강
命正言徐郁修削職。
정조 3년 · 목
敎曰。不得以一臺臣直勘大臣以其律者。兩朝禁令。昭載記注。向者中熤之處分。此意也。況死後追奪。卽生前一律。此等重典。一人容易勘斷。則朝廷之公議。三司之衆論。其將廢閣之不行。良可寒心。此路一開。後弊難防。不可以言官有所曲恕。正言徐郁修削職。
정조 3년 · 강
命御將李敬懋越俸三等。
정조 3년 · 목
御營廳。以千總李漢五身病。啓請改差。敎以。雖有留相帶去之近例。而留相事體。與藩臣有間。筵稟啓請。又與無端帶去大異。則今不可襲用。說有前此一二之例。不過承訛之事。不但不敢循用。又況軍官啓下。在於昨日。而今日草記。以身病樣請遞者。事之不以實。莫甚於此。大將李敬懋。爲先越俸三等。此草記勿施。職在該房。不能照察。致煩提敎。當該承旨從重推考。
정조 3년 · 강
命柳鎭恒解枷嚴囚。
정조 3년 · 목
義禁府。以柳鎭恒具枷杻嚴囚南間。白東俊交代後拿來啓。允之。敎以。只有嚴囚之命。而直爲具格囚南間。豈前例然乎。姑未得情。且値盛暑。姑爲解枷嚴囚西間。此蓋庚炎恤囚之意。而罪則贜吏。俾勿疏虞事知悉。白東俊待拿來。依此擧行。
정조 3년 · 강
命尹僖東拿來。無敢遲滯。
정조 3년 · 목
義禁府。以尹僖東遣府書吏拿來啓。允之。敎以。宣傳官及府屬下去。貽弊可悶。況特敎拿來。事體自別。無敢遲滯事嚴飭。
정조 3년 · 강
王大妃殿進御調氣飮。命停止。榻敎也。
정조 3년 · 강
命神輦大輿前燭籠及假別監巾衣次。自戶曹上下。
정조 3년 · 목
敎曰。發靷時。神輦前燭籠五雙。魂魄輿前燭籠五雙。返虞時同。大輿前燭籠十五雙。返虞時只五雙。列於三色燭籠前。神輦及神輿前燭籠及侍衛假別監九十人處紫巾次。自戶曹上下。發靷時大輿前燈籠假別監素巾素衣。亦爲上下。幷擧行後以聞。
정조 3년 · 강
命挾靈輿軍射隊軍磨鍊。
정조 3년 · 목
因兵曹磨鍊啓稟。敎以。挾靈輿軍。以五十名磨鍊。先後射隊軍。以三百名磨鍊。
정조 3년 · 강
命明日行禮時。二品以上進參。
정조 3년 · 목
敎曰。日熱如此。明日行禮時。只二品以上進參。因行奉慰事分付。
정조 3년 · 강
遞承旨兪彦鎬。以李★(土+甲)代之。
정조 3년 · 목
敎曰。都承旨兪彦鎬許遞。開坼相値。大司憲李★(土+甲)除授。
정조 3년 · 강
召見承旨及都監都提調下直守令于誠正閣。承旨李★(土+甲)尹勉升洪樂彬徐有元。都監都提調徐命善。茂山府使李邦城。靈巖郡守黃泰彦。豊基郡守沈重奎。宜寧縣監洪宣輔。高靈縣監金啓漢。昌寧縣監金思義。新寧縣監李厚源。龍宮縣監沈景錫。龍潭縣令林夏喆。軍威縣監朴綏源。
정조 3년 · 목
予曰。近來注書怠慢。頃日召對筵說。尙不修納。至於次對筵說。全沒事實。良可駭然。如此注書。承旨何不請罪乎。予曰。昨日柳鎭恒。只有嚴囚之命。而該府直爲枷杻囚南間者。豈不怪駭乎。命善曰然矣。予命開坼褒貶啓本。予曰。典醫監觀象監之無褒貶何也。命善曰。間司褒貶。或不擧行矣。予曰。注書出去。兩監提調知入。祿官幷待令事分付。予曰。諸守令進前。泰彦進伏。予曰。春間以五衛將入於侍衛。已知之矣。予曰。何以加資。泰彦曰。御營把總時。連五次全布於射會。特蒙加資矣。予曰。靈巖弊邑。汝須著意焉。夏喆進伏。予曰。下去後何以爲治乎。夏喆曰。當竭誠殫心矣。予曰。何以竭誠殫心乎。夏喆曰。不敢預爲仰對矣。予曰。雖以七事言之。豈無竭誠殫心之可對乎。夏喆曰。先務農桑矣。予曰。奏對駭然。改差也。予曰。守令多不擇人。吏判亦非矣。予曰。注書出去。夏喆之爲工郞幾月。而昨日政事。有本曹薦者幾人知入。綏源進伏。予曰。此是繡衣罷黜之代。下去後書心爲之。此後亦當有詳察之道。爾須毋負此縷縷意也。予曰。尹僖東奪符宣傳官。若有遲滯之事。則當嚴處。右副出去後申飭也。予曰。外方褒貶。則守令滿五十日後。始書等第。而喬桐府使白東俊。今姑日淺。何以書等第乎。命善曰。此是仍任故。計其日字。則當書等第矣。
정조 3년 · 강
遞承旨金思穆。知義禁金華鎭。
정조 3년 · 목
左議政徐命善啓言。卽見金吾草記。柳鎭恒具枷杻囚南間矣。傳敎中。旣無具格南間囚之命。則只以嚴囚二字。遽爲此無前之擧。有關後弊。不可無飭。金吾該堂上罷職。捧入亦有疏忽之失。該房承旨請遞差。又啓言。戶曹判書金華鎭。方在郡監。兼帶知義禁之任。請許遞。幷從之。
정조 3년 · 강
召見左議政徐命善于誠正閣。
정조 3년 · 목
予曰。觀象監典醫監錄官。皆待令乎。承旨徐有元曰。祿官皆待令。而觀象監兼敎授。未及待令矣。予謂命善曰。兼敎授卽渠輩爭窠。而以顏私差出者。豈不非乎。命善曰。兼敎授卽六品遷轉之窠也。事宜愼擇矣。予曰。崔宅華則以圈點爲之云。而至於李仁芳之空然差任。尤極痛駭。先爲嚴問事。分付刑曹。
정조 3년 · 목
敎曰。吏兵房承旨特褒貶啓本入侍。○京畿監司鄭昌聖啓本。龍仁縣令柳翼星。何足深誅。只宜速去。下。仁川府使金謹行。爲政斯可。報推盍實。竹山府使柳春馪。賑固多譽。政或鮮終。南陽府使南柱老。衙不戢屬。民何弭謗。加平郡守朴晋壽。蠲惠可尙。剛克是勉。麻田郡守李耇永。治規粗定。還政盍飭。楊根郡守金載華。心雖爲民。事或欠商。陽川縣令金履容。治聲稔聞。潛曠欲警。陽城縣監洪復浩。刑宜示警。治則盡誠。良才察訪趙慶遠。馬政宜飭。。幷中。洪忠監司李命植啓本。天安郡守李成玉。治理或偏。綜詳有譽。文義縣監李宜耆。報沒要領。治欲殫竭。恩津縣監申韺。錯是由隣。譽自隘境。連山縣監朴宗厚。實績愈著。久曠何執。懷仁縣監宋瑋明。何不動忍。可觀初政。永同縣監尹昌柱。民誣何卞。賑政居最。幷中。黃海監司徐有寧啓本。康翎縣監李宗魯。可尙勤苦。勉在威率。中。江原監司李亨逵啓本。平陵察訪金應麟。終露本色。下。銀溪察訪鄭衡臣。引嫌太過。中。全羅監司鄭一祥啓本。寶城郡守閔養洙。雖乏善狀。亦無大過。古阜郡守趙武範。釐弊難期。引義無怪。樂安郡守金致五。旣當敗局。宜愼誤著。珍山郡守沈逵。政固有才。檢或不審。萬頃縣令李柱延。宜體前警。以圖後效。金溝縣令尹翊烈。政有氣力。勉在詳穩。光陽縣監鄭駿來。威能束薪。禁胡弛松。龍安縣監權尙禧。恤飢稱惠。捧糴致謗。玉果縣監洪允喆。初手雖生。誠意可尙。興德縣監白光澤。屢最奚恃。浮謗宜恤。井邑縣監鄭喆淳。治自不苟。病或有妨。高敞縣監趙貞相。宜勉奉職。毋負疏滯。求禮縣監朴明煥。亦足治民。倘能戢鄕。長水縣監金載七。所貴疏拙。終欠振刷。鎭安縣監李觀城。本自醇謹。盍勉剛果。興陽縣監申禹相。政多可稱。稅臭厥載。海南縣監李恒林。事或做錯。坐不識丁。靑巖察訪白宗赫。馬政宜飭。碧沙察訪吳彦儁。瑣誚姑略。幷中。慶尙監司李在簡啓本。固城郡守辛錫範。濫杖諱檢。一何顚錯。宜寧縣監李彦光。過於柔善。吏喜民咨。眞寶縣監李齊鵬。直是天眞。奈非吏才。漆原縣監宋興錫。引滿爲病。謗言多聞。幷下。永川郡守金道淳。恬雅可尙。剖決或滯。榮川郡守金載岳。賑譽已多。剛克宜勉。彦陽縣監朴長瀗。所貴安詳。差欠振刷。軍威縣監兪漢炅過而能改。事有可恕。靈山縣監宋凖明。新譽方聞。少柔何傷。昌寧縣監兪漢寧。賑績固優。査牒或疏。安義縣監李復永。賙飢頗勤。辦穀稍擾。長水察訪慶明運。擅離宜警。召村察訪沈謹之。文報或稽。幷中。平安監司金鍾秀啓本。渭原郡守金漢升。治無善狀。報何文餙。江東縣令具修溫。政無統紀。刑或妄濫。幷下。龜城府使金光泰。誠切蘇瘵。才短馭悍。中。咸鏡監司徐浩修啓本。三水府使洪雨輔。旣勞於賑。何疏於糴。利城縣監金宗煜。差欠綜察。所貴質實。幷中。
정조 3년 · 강
罷承旨尹冕東職。
정조 3년 · 목
敎曰。褒貶啓本。不折自折。前所未有。說或遠來紙弊。微稟可也。焉敢矇然捧入。大關後弊。當該承旨罷職。
정조 3년 · 강
以李秉鼎李義弼爲承旨。前望也。
정조 3년 · 강
改差漆原縣監朴聖泰。
정조 3년 · 목
聖泰。以親年呈狀。吏曹啓請改差也。
정조 3년 · 목
敎曰。不必連日開政。儲窠外可以差出者。今政盡爲差出。邊地守令。何待都政。亦爲差出。○因漆原縣監望筒。敎以。昨夕副擬。今日首擬。殆若非此人莫可者然。判書推考。改差以入。○以兪彦鎬爲大司憲。李弘之爲錦山郡守。吳泰魯爲奉化縣監。權惠應爲連山縣監。洪樂性爲左參贊。李徽之爲判義禁。洪樂春爲知義禁。金履仁爲文化縣監。李延喆爲三水府使。李格爲渭原郡守。金樂豊爲漆原縣監。
정조 3년 · 목
兵曹啓言。園所設布帳。令三軍門請擧行。敎以。日熱如此。且與經宿成殯有異。今番則幷除之。
정조 3년 · 강
拿處注書李尙度李錫夏。司果金東淵。
정조 3년 · 목
承旨尹勉升啓言。召對時注書李尙度。筵說尙不修納。次對時注書李錫夏。筵說全沒事實。極爲駭然。請先汰後拿。敎以。拿處之。敎曰。自年前遵 先朝飭敎。而警勵者果幾遭也。又復不懲。以實軍銜。無端不參貶坐者。至於此多。司果金東淵等。令該府拿問處之。
정조 3년 · 강
重推兵曹判書權噵。
정조 3년 · 목
敎曰。昨年旣有飭敎。而各司多不遵行。至於兵曹。尤多做錯。貶目中初考之人。皆不書題。間雖爲之。而亦皆或書或不書。殊非嚴明考績之意。該曹磨勘堂上。從重推考。此後去其謬例。依舊典擧行事。申明分付。
정조 3년 · 강
命觀象監兼敎授輩嚴加照律。
정조 3년 · 목
敎曰。近來百度解弛。今番京司褒貶。適多不爲故。觀象監典醫監官員。欲試術業。特命來待。則所謂兼敎授輩。終不來待。亦自擅拔於擧案中。此等放恣之習。雖朝臣決不敢爲。況幺麼賤流。良極痛駭。令該曹嚴加照律以聞。
정조 3년 · 강
配罪人聖中于濟州牧。
정조 3년 · 목
義禁府啓言。罪人聖中。濟州牧大靜縣移配。而自長鬐縣配所。請押送。允之。
정조 3년 · 강
詣集祥門西挾室。行書上字結裹。
정조 3년 · 목
敎曰。書上字時。旣有奠則宜有再拜。雖或不載於笏記。以此分付也。詣殯宮親奠。結裹罷後就位哭。諸臣行禮訖。復于西挾室。
정조 3년 · 강
命織造廳移接典祀廳。
정조 3년 · 목
尙衣提調洪國榮啓言。本院織造廳。在於慶熙宮。而將有頹壓之患。姑爲移接於孝明殿典祀廳。待國力稍贍。請修改。從之。
정조 3년 · 강
命富平府使孫相龍。遞付京職。
정조 3년 · 목
敎曰。別軍職番次。只有一人云。平山府使當日辭朝。催促下送。富平府使孫相龍。遞付京職。
정조 3년 · 강
命公作米退限還送。差倭接慰官差出。禮單等物。照例擧行。
정조 3년 · 목
備邊司啓言。卽見東萊府使李致中狀啓。則以爲。裁判差倭。以公作米退年之請出來。而此是一時特恩。則輒請退限者。誠極痛駭。連加責諭。使不得發說。而其所許接。令該曹照例擧行。新島主平義功圖書請受大差倭。非久出來。先文頭倭。今已出來。京接慰官。及差備譯官。預爲差出。待差倭出來狀聞。卽爲下送事。幷令廟堂稟旨矣。已出來差倭。分付本道及該曹。其所接待之節。使之擧行。至於公作米退限使卽還送。圖書請受之差倭。卽有應行之前例。京接慰官及差備譯官。卽爲差出。待萊府狀聞。發送禮單等物。照例擧行之意。請分付。允之。
정조 3년 · 강
分揀時囚李錫夏李尙度林夏喆。
정조 3년 · 목
因囚單子。敎以。分揀放送。
정조 3년 · 강
惠慶宮進服淸暑六和湯五貼。命製入。榻敎也。
정조 3년 · 강
詣集祥門西挾室。親臨宣諡。
정조 3년 · 목
賜諡禮畢。詣殯宮行禮如儀。還就位焚黃訖。還內。
정조 3년 · 강
明日 惠慶宮誕日。命錢文五百兩。木四同。入于本宮事分付。
정조 3년 · 강
命今日宣諡時。製述官以下書啓。
정조 3년 · 강
命差備中官外。不待令中官。一幷罷職。
정조 3년 · 강
命府有司中官。爲先削職。令該府處之。
정조 3년 · 목
敎曰。飭已施矣。中官金德九。分揀放送。
정조 3년 · 강
召見領議政金尙喆。左議政徐命善于誠正閣。
정조 3년 · 목
予曰。東萊府使事。更欲一番相議於卿等。其爲人頗可。邊地數遞。亦爲可悶。今姑仍任何如。命善曰。其爲仍任誠好矣。尙喆曰。禁漏官事。誠爲無據。臣不勝惶恐之至。予曰。領相之言過矣。予於領相。心之所存。初無所隱故。果有日前下敎。而豈有未安之意於卿也。自院相以後。無一展眉之時。予爲之深悶。此後則須勿以此等事。留著於心裏焉。尙喆曰。若負聖上之心。則天必殛之矣。予曰。自 先大王朝。期待甚重。昔年使行時陳疏。有諸葛亮臨表涕零之意。言人之所不能言。近來何獨無如此言乎。命善曰。有其事則豈無是言乎。予曰。別單捧入。同副當之乎。予曰。捧入捧置承旨幷遞差。承旨洪樂彬曰。賞典今可頒賜。而金光壽方在禁推。何以爲之。予曰。待放釋頒給也。
정조 3년 · 강
遞承旨李★(土+甲)李秉鼎徐有元。以沈頤之尹冕東爲承旨。
정조 3년 · 목
敎曰。昨今以來。多有做錯禮房承旨遞差。前望單子入之。○領議政金尙喆啓言。哀册文別單書啓。初無書入之。命而政院之經先推來。誠是意外。當該承旨請遞差。從之。敎曰。副司直沈頤之。都承旨除授。又敎曰。大臣旣已論勘其代承旨前望單子入之。新除授承旨牌招察任。
정조 3년 · 목
政院。以冕東方在罷散啓稟。敎以敍用。
정조 3년 · 강
副司直趙㻐。從縣道疏辭新資。賜批。
정조 3년 · 목
批以卿其勿辭。上來肅命。
정조 3년 · 강
大司諫李奎緯。以母病陳疏乞遞。批許救護。
정조 3년 · 강
司諫洪彦喆。從縣道陳疏辭職。仍討逆。賜批。
정조 3년 · 목
疏略曰。臣暑症復發。飮啖全却。束裝登途。萬無其望。乞削臣職。噫鄭妻之妖惡。龜柱之凶逆。疏啓臚列無餘。而以不允爲循例之答。豈不寒心哉。伏願亟正典刑。批以。處分意在。爾其勿辭察職。
정조 3년 · 강
吏曹參判宋德相上疏陳勉。仍討逆。賜批。
정조 3년 · 목
疏略曰。臣之長短深淺。仰想靡有遺照。而如臣無似。苟然充數。則其爲瘝職。不如一執吏之爲矣。惟願將臣銓曹籌司之任。幷與新舊兼銜。函賜鐫遞。嗚呼凡今之言者。以勉聖學講治道。爲大本急務。此誠然矣。至於某樣道理。非在下者所可指陳。伏願聖明。勿以老迂之言忽之。嗚呼妖如鄭妻。凶如龜賊。尙貸一律。無意鋤治。是豈非恩常掩義。公不勝私而然耶。伏願殿下。以臣所奏二條。先爲急務。快賜裁處。批以。卿之所辭至此。銓任今姑許遞。至於籌司。亦非亞銓閑慢之比。豈可曲循卿請乎。第一條所陳。讀卿疏意。不覺愴悌。予亦有商量于中者。感卿款款之忠。第二條討逆事。此時此言。卿果先護。龜柱亦云在島。而鄭妻之尙在城外。予失於寬。方思酌處之道矣。俟雨後稍涼。可以登對面悉耳。仍命遣史官傳諭。
정조 3년 · 강
宣諡時。正使以下。施賞有差。
정조 3년 · 목
敎曰。宣諡時。正使錦城尉朴明源。熟馬一匹面給。諡册文製述官判府事徐命膺。熟馬一匹賜給。書寫官副司直李衍祥。印篆書寫官黃海監司金熤。幷加資。奉諡册印官正李度默。副司果朴祐源趙尙鎭。校理鄭淵淳。各半熟馬一匹賜給。擧案執事佐郞洪景厚。守尹遠東。主簿趙德洵李東廸。各加一資。資窮者代加。傳敎官承旨李秉鼎加資。贊儀趙時種陞敍。引儀金東覽金彦國閔憲張濩。各兒馬一匹賜給。其餘引儀各加一資。資窮者代加。通禮院書員。令該曹考例施賞。事知書員。從最優例加數施賞。又敎曰。宣諡時尙傳中官金壽光加資。諡册差備長番中官金允謙等四人。各半熟馬一匹賜給。諡册印及床差備出入番中官金益齡等八人。各加一資資窮者代加。敎曰。宣諡時賞典。皆令口傳下批。
정조 3년 · 강
緘推東萊府使李致中。
정조 3년 · 목
敎曰。雖以體例。有大臣之論勘。而邊臣數遞。亦屬可悶。東萊府使李致中罷職傳旨勿施。爲先緘辭。從重推考。處分宜無異同。訓別亦勿拿處。自本府從重科罪事分付。
정조 3년 · 강
南城城役守禦使以下。施賞有差。
정조 3년 · 목
敎曰。南城保障重地。而城役若是新完。甚涉可嘉。守禦使徐命膺。大虎皮一令面給。廣州府尹李明中加資。留營別將黃仁煐陞職調用。其餘將校等。令該曹卽速回啓。又敎曰。守禦營近甚凋殘之中。非一萬兩別備。何以辦此鉅役乎。前前守禦使訓鍊大將洪國榮。大虎皮一令賜給。
정조 3년 · 강
召見大臣三可于誠正閣。領議政金尙喆。左議政徐命善。校理鄭淵淳韓晚裕。副校理柳孟養尹行元。修撰徐有成趙鼎鎭。副修撰金宇鎭沈樂洙。正言安廷鉉。承旨沈頤之尹冕東尹勉昇李義弼洪樂彬。
정조 3년 · 목
請對也。○尙喆曰。伏見山林疏批。則有鄭妻方思酌處之道之敎。臣等抑欝之忱。正有一伸之會故。方此入來矣。命善曰。鄭妻之尙在城闉咫尺之地。誠悶然。不可不處分矣。予曰。山林之言誠好矣。 先大王素所鍾愛。若爲尋常。則予豈不思所以允從之道乎。頤之等曰。凶逆如彼。而豈可以酌處而止乎。予曰。原啓未停傳敎。曾有擧行之例矣。命善曰。此例則臣未之聞也。予曰。此傳敎第令頒布。予曰。今日卽 惠慶宮誕日也。啓辭不可爲矣。
정조 3년 · 강
命鄭致達妻。喬桐府出置。
정조 3년 · 목
敎曰。大臣三司之請旣如此。非不欲允從。前後批旨筵敎。悉諭予意。特以不忍傷 先王鍾愛之意也。是以雖不置律。儒賢疏陳又知此。不容仍置城闉之外。鄭致達妻減死。喬桐府出置。
정조 3년 · 강
三司聯啓請鄭妻正法。賜批。大司憲兪彦鎬。大司諫李奎緯。校理鄭淵淳韓晩裕。副校理柳孟養尹行元。正言安廷鉉。修撰徐有成趙鼎鎭。副修撰沈樂洙金宇鎭。
정조 3년 · 목
聯啓以爲。此賊之罪。爲可以止於島中之薄竄耶。臣等之爭執。卽公法也。亟寢鄭妻酌處之命。夬正王法。批以。更當思量處之。
정조 3년 · 강
大司憲兪彦鎬避嫌乞遞。賜批。
정조 3년 · 목
避嫌略曰。合啓未畢之前。不敢經陳所懷故。仍陳他啓。而遽被大臣之斥。何敢晏然臺次乎。請遞臣職。批以。勿辭。亦勿退待。
정조 3년 · 강
命李東賓汰去。李命勳等令該府處之。
정조 3년 · 목
左議政徐命善啓言。昨日册印奉詣時。各差備官。多有晩來之人。都監郎廳李東賓汰去。差備官李命勳吳大益朴賢秀。請幷令該府處之。從之。
정조 3년 · 강
大司憲兪彦鎬避嫌乞遞。賜批許之。
정조 3년 · 목
彦鎬。與其兄亞憲彦鏶。有應避之嫌也。
정조 3년 · 강
大司諫李奎緯陳箚請寢鄭妻出置之命。仍請金吾該堂譴罷。賜批。
정조 3년 · 목
箚略曰。鄭妻窮凶極逆。乃宗社之罪人也。殿下獨以減死處分者何也。伏願還寢鄭妻出置喬桐府之命。快正王法。至於原啓未停之前。雖有發配之命。金吾之不得擧行。自是國家舊典也。今聞金吾輕先擧行。亦關後弊。金吾該堂譴罷可也。批以。昨已諭矣。所請不允。金吾堂上事。爾言是矣。該堂亦豈不知而奉承乎。然有關後例。依施。
정조 3년 · 강
玉堂聯箚請施兩賊之誅。賜批。校理鄭淵淳韓晩裕。副校理柳孟養尹行元。修撰徐有成趙鼎鎭。副修撰金宇鎭沈樂洙。
정조 3년 · 목
聯箚以爲。目前之危急。群下之懲討最先者。則惟鄭致達妻是已。兪允尙靳。有此姑息之擧。其於君綱不立何哉。至於龜柱尙今偃息於海島。失刑之大者。伏願夬施兩賊之誅。批以。已諭於諫長之批矣。
정조 3년 · 강
惠慶宮生辰進賀。命置之。
정조 3년 · 목
禮曹判書鄭光漢啓言。 惠慶宮生辰進賀。當爲磨鍊。而此時不敢循例擧行。何以爲之。敎以。置之也。
정조 3년 · 목
領議政金尙喆曰。昨日開壙之役。無事爲之。而土色亦好。甚幸矣。予曰。始則有遇石之慮。今見土色之甚好。殊可幸也。尙喆曰。昨日筵中。旣有稟定之事。皇朝典禮。亦多參考之文。其於適輕適重之間。宜有稟定之擧矣。予曰。皇朝典禮。卿亦見之乎。尙喆曰。臣亦見之矣。予曰。宮園號旣已議定。則凡干擧行等節。自當稍異於前。而園所象設。應有前例。比墓所則必有加多矣。尙喆等曰然矣。尙喆曰。日前因知申許遞事。有所陳箚矣。殿下豈不思變通之道乎。左議政徐命善曰。湯劑之封入。已是苟艱伏願亟思變通之道。予曰。入侍等。不必以官職之有無爲拘。而政院生疏之弊。久則自當諳熟。且業已許解於訓將矣。尙喆命善曰。所帶藥房提調。則亟先還仍何如。予曰。此亦不急矣。尙喆曰。前兵判。及訓將。則一疏請解。亟蒙允許。而顧臣屢度血懇。終未蒙許解之恩。不勝抑欝矣。予曰。卿胡爲此言也。訓將辭疏。出於至懇。故予不得不勉從。前兵判則六當都政。亦是罕有之事也。今其一遞。亦非得已也。予非曰。誠意之能孚於大臣。而卿之過謙。每每如此。予實慨然矣。予曰。旣命兼察。而不卽請牌。此承旨甚生疏矣。予曰。兵判事可悶矣。命善曰然矣。副司直洪國榮曰。捕將望。當爲口傳擬入。而兵判病勢。實所難强矣。予曰。大臣之意亦如此。姑欲許遞矣。尙喆命善曰。宣諡時。當有焚黃儀節。此則當據補編中所載者而擧行矣。予曰然矣。喪禮補編焚黃儀入之也。命善曰。領役部將。自前每以禁軍中久勤者差出矣。今番則何以爲之。予曰。今番似可用禁軍矣。國榮曰。領役部將。則欲以臣營所屬。擇其解事之人爲之。不必以禁軍差出矣。予曰。卿言好矣。從之。命善曰。誌文草圖書。旣已啓下。而宮園號。改付標後。更當入啓矣。予曰唯。予曰。近來政院事。全不修擧。雖以兪洪柱拿處傳旨事言之。傳旨則下於去月廿三日。而始於再昨日。捧納囚單。此豈成說之事乎。曾前則雖是細事。諸承旨皆親執擧行。故能免此弊。卽今則院中如此之事。比比有之矣。何承旨爲推考房乎。承旨申應顯曰。臣及金文淳宋煥億。連爲推考房矣。予曰。拿處傳旨事。伊時更問於中官。則果與他傳旨混下。而在院承旨。不能卽爲更稟。予甚訝之矣。混下之傳旨。昨日則何以推得乎。應顯曰。搜得於休紙中矣。予曰。院中事如此。誠可悶也。予曰。道臣之啓雖如此。而其中似可有更商者矣。國榮曰。立馬之設。亶爲運卜之具。軍保之類。亦非常聚之兵。雖或備給槍劍。恐不可以得團束之效。而備緩急之用矣。予曰然矣。前前監司方入侍矣。必有商量者。進奏也。右尹李性源曰。臣之待罪海藩也。雖未及議到此事。而大抵五站人馬。俱極著實。而若復善爲團束。則尤好矣。尙喆曰。新監司金熤。亦以此議爲便好。而到任後。當有啓聞之事云矣。予曰。然則好矣。江華留守洪樂純曰。統禦營旣屬江華之後。則本營所屬六鎭邊將。雖自臣營書殿最。而至於喬桐府使。則名雖水軍左防禦使。而殿最則例自畿營書之。旣曰主管之地。而不得與議於考績之際。則烏在其移設之本意乎。自今以後。喬桐府使自本營書其殿最。似好故仰達。予曰。喬桐爲左防禦。則永宗爲右防禦。而永宗則自江華書之耶。樂純曰。永宗之殿最。畿伯書之矣。予曰。今則喬桐永宗。爲江華之左右防營。而獨於殿最。不令江華書之者。似非重體統之意也。尙喆命善曰。喬桐旣兼府使故。畿伯似書之矣。予曰。雖兼府使。而防禦營則屬於統禦營。何可不書其褒貶乎。他道其有可據之例乎。尙喆等曰。無可據之例。而統制使亦不書水軍防禦之殿最云矣。予曰。御將似知之矣。統營前例則何如。訓鍊都正李敬懋曰。水軍管下。則雖自統營書之。而防禦使殿最之例。果無之矣。予曰。水原廣州。旣屬守總兩營。則殿最亦無自守總兩營書之之例乎。尙喆等曰。守總兩營。亦不書水原廣州矣。予曰。他例則雖如此。而統禦營旣是舟師大將。則喬桐永宗。不過統禦營之左右營將。豈有爲大將而不得書營將之殿最者哉。殿最若不書之。則其於節制管束之道。尤不成說。亦豈非名實之例置乎。尙喆曰。使與畿伯。同議磨勘似好矣。予曰。同議亦不可矣。旣曰同議。則亦非專管之事。此亦難矣。國榮曰。如以中軍別將等名號啓下。則似爲順便矣予曰。喬桐改爲一邊將則似好。而亦難遽議矣。命善曰。統禦使移設之後。猶嘉善升擢之階。則誠過矣。尙喆曰。節制管束。則不關於殿最與否。而大抵多掣肘之事矣。予曰然矣。卿等亦更思好樣道理。後日稟定可也。而予亦當有下敎矣。予曰。沁都褒貶。留守。欲在京書之乎。樂純曰。欲在京書之矣。樂純曰。喬桐所在戰兵船。各一伺侯船。及所屬物力器械。已爲量宜移來。而喬桐府使。運爲遞易。不得相議區處。新府使。合有促赴之擧矣。予曰。白東俊事。極爲駭然矣。旣命赴任。則何敢引義於文報間乎。尙喆命善曰。亦甚該妄矣。戶曹判書金華鎭曰。內氷庫藏氷之意。亶在於闕內各司進排及外朝頒氷等節。而近因炎熱。太半消瀜。頒氷一節。姑爲減省似好故敢達。予曰。內氷庫事。予欲一言而未果矣。曾在 先朝。使蔡濟恭。釐正之後。內氷庫所用。不過公翁主郡縣主親王子頒賜及一年藍染所入若干而已。間或有別判付取用之時矣。昨今年。則初無一張之別判付。而所藏之氷。尙患不足。豈不可痛乎。華鎭曰。臣之所達。亦以此也。予曰。當此夏節。減其例頒之氷。則不亦難乎。國榮曰。聖敎至當矣。華鎭曰。非欲永減頒氷。而若於各處持去之時。痛加省察。則似或防尾閭之洩矣。予曰。此事則從容商確。未爲晩矣。華鎭曰。儀仗及輓章等屬。不可無雨備。從當磨鍊仰稟矣。予曰。參酌更奏也。
정조 3년 · 목
領議政金尙喆啓言。宮號園號。稟定然後。多有擧行之事。今日臣等。來會賓廳。請議號。從之。敎曰。宮號園號議定時。時原任大臣政府西壁六曹參判以上。一幷牌招。
정조 3년 · 강
遞左捕將李柱國。
정조 3년 · 목
左議政徐命善啓言。輿士大將例兼捕將。而今番則不得兼帶。事多掣礙云。左邊捕盜大將李柱國。請姑許遞。從之。
정조 3년 · 강
命右捕將李昌運。兼察左捕將。
정조 3년 · 목
敎曰。左邊捕盜大將李柱國許遞代。右邊捕盜大將李昌運兼察。
정조 3년 · 강
遞兵曹判書洪樂命。以權噵代之。
정조 3년 · 목
敎曰。旣知其難强於暑月。不可一味督迫。況侍衛之職。尤難强責。兵曹判書洪樂命許遞。又敎曰。兵曹判書前望單子入之。
정조 3년 · 강
命黃海道五站別將把總輪差事。商量擧行。
정조 3년 · 목
領議政金尙喆啓言。黃海前監司徐有寧狀啓以爲。本道直路五邑立馬之役。專爲緩急運糧。而無編伍檢束之方。元軍及資保。合七百五十名。作爲軍卒。轉餉軍官中。擇其五人爲五哨官。又擇一人爲把總。臨急則五哨官。率其標下。護糧卜。把總。居中號令。平時則五哨官。兼差立馬別將。把總爲都別將。申飭搬運。則昇平緩急。俱爲兩全。五站別將中。例差二窠外三窠則便作營門私差。空費無用之料布。今若出給此數窠於轉餉廳。從久勤輪差。而五別將料布中。若干收合。則足爲槍劍造備之資。一營將士之願如此。而事係軍制。不敢檀便。至若應行節目。商確磨鍊。請令廟堂稟旨分付矣。此不過就五站將卒中。弛張變通。亦無財力之請得。則似不必靳許。而一營將校之願雖如此。五站保卒之必欲樂從。猶未能詳知。新道臣下去後。更加採取。商量事勢。如其必可行。則使之狀聞後。請擧行。從之。
정조 3년 · 강
命各宮房山直等冒入。本司堂上相議釐正。
정조 3년 · 목
領議政金尙喆啓言。京畿監司鄭昌聖狀啓以爲。道內各宮房山直等名色。元數無定。假托亦多。就其中最夥之邑。與楊州同列于後。令廟堂量定額數事爲請矣。各宮房投屬免役之弊。誠如所論。定額外。毋論各宮房各衙門。法外冒入之類。一竝査汰。大君王子公翁主守墓軍。亦無定額之事。不可不一番裁定。令本司有司堂上相議釐正後。分付道臣。請以爲遵行。從之。
정조 3년 · 강
領議政金尙喆。以洪忠水使柳鎭說狀啓覆啓。
정조 3년 · 목
尙喆啓言。洪忠水使柳鎭說行營節目。方報備局。而其一。安興有龜防兵船三隻及伺侯船三隻。則本營戰兵船。雖仍留本營。若値緩急之時。自當推移取用。不必移泊事也。姑令依所報擧行。其一。漕船點檢。旣已總察。則指路獲送。依他邑例。自地方官擧行。南北去來私船。一一察飭事也。地方官護送。依此擧行。而至於往來私船。不當創無前之例。置之。其一。三南漕船。書入本營。不必別置護送之官。元山點檢。仍爲革罷事也。依狀請革罷。其一。安興之兼設守城將。旣有本鎭舊例。守城將依前仍帶。城操擇日。自本營擧行事也。依此施行。其一。水營需米四百石中。二百石自保寧劃送。二百石自泰安劃送行營事也。依此擧行之意。請分付。從之。
정조 3년 · 강
命喬桐府使白東俊仍任。
정조 3년 · 목
副司直洪國榮啓言。喬桐府使李漢昌。又除本職矣。在內亞將甚苟艱。御營中軍適有窠。使該營請備擬。從之。敎以。前此欲爲下敎而未果。前府使白東俊事。極爲放恣。勿罷仍任。
정조 3년 · 강
命禁衛營捄弊之道。定式施行。
정조 3년 · 목
副司直洪國榮啓言。禁衛營除各項無面。各處貸去者。餉色猶可說。而軍色實餘在。不過二萬餘兩。而其中有補軍庫名色。元無一疋木一兩錢捧入之事。而以逋欠之人。永定軍色庫子。使之歲納錢於補軍庫。以爲年年計減云。而厥漢輩。就軍色元入中潛偸。以爲目前彌縫之計。至於莫可奈何之境。且有假記各色。無論幾兩錢幾同木。曰以假記上下。則設有用於用處。而數餘者。更無還入庫之例。豈不寒心乎。臣雖遞職。必欲釐革。而公用外。所鳩聚錢穀。其數亦不少。且於各司貸去中。抄出其可捧處。戶曹八萬二千五百兩。訓局一萬四千兩。兵曹二千兩。賑廳六千八百六十一兩。合時在二萬餘兩及新所鳩聚者。其數將爲五六萬兩。此乃實數也。別作封不動入庫然後。革罷補軍庫名色。軍餉庫子。輪回換差。從事官遞易時。互相傳掌。若有逋欠。其吏重繩徵逋。其官論以當律。至於庫子逋欠。初不用法。則今難追理。而年年徵捧。亦爲添補軍餉兩色事。方欲成節目擧行。敢此仰達。請下詢大臣處之。予詢大臣。領議政金尙喆啓言。該營捄弊之道。許施好矣。左議政徐命善啓言。依此爲之好矣。敎以。所奏甚好。旣問大臣。以此出擧條定式施行也。
정조 3년 · 강
命光陽縣監鄭駿釆。決棍懲後。
정조 3년 · 목
領議政金尙喆啓言。全羅監司鄭一祥狀啓以爲。光陽縣松田燒火者。雖是稚毛松。其所延及。至於四五里。則該縣監不能檢飭之罪。令廟堂稟處矣。光陽縣監鄭駿釆。依事目決棍懲後之意。請分付。從之。
정조 3년 · 강
罷承旨申應顯金文淳宋煥億職。
정조 3년 · 목
領議政金尙喆啓言。拿處傳旨。曠日混置。事極駭然。當該承旨請罷職。從之。
정조 3년 · 강
大司諫蔡弘履避謙乞遞。賜批。
정조 3년 · 목
避謙略曰。以兩司違牌請罪矣。及承批旨。臣之所失甚大。請遞臣職。批以。勿辭。亦勿退待。
정조 3년 · 강
黃海監司金熤上疏。請往省先壠。賜批許之。
정조 3년 · 강
命吏曹參判宋德相。參議柳戅更爲牌招。
정조 3년 · 목
敎曰。俄者啓辭。旣命參議只推。判書參判更卽牌招事下敎。則今聞以參判參議之無牌招之命。不爲牌招云。此何擧措也。査問則中官果遺判書上與字。判書下參判二字故然矣云。而然則在惟允之道。固當留其傳敎。同請牌招。而只爲先出判書之牌者。事甚未安。當該承旨推考。吏曹參判參議更爲牌招。
정조 3년 · 강
命大司諫蔡弘履削職。
정조 3년 · 목
敎曰。俄者臺請。雖不允從。更思之。合辭時違牌臺諫。輒請罷職。卽 先朝末年。以此習屢勤 飭敎者也。不意今日朝廷。復見此等之習。予固不欲索言。大司諫蔡弘履削職。
정조 3년 · 목
以林鼎遠李鎭恒申思運爲承旨。林得浩爲大司諫。沈樂洙爲副修撰。李重祜爲右參贊。李義翊爲同義禁。李溵爲總裁官。李復永爲高城郡守。李時淵爲任實縣監。曺允弼爲玄風縣監。
정조 3년 · 강
以具明謙爲左捕將。口傳也。
정조 3년 · 강
命當該承旨重推。下吏科治。
정조 3년 · 목
敎曰。大抵因定奪罷削人員俸傳旨之法。待擧條啓下。以擧條中罪名刪節捧承者。此流來故規也。今日因大臣所奏。有推考房承旨罷職之命。而政院不待擧條啓下。以未啓下擧條措語。先爲刪節。捧傳旨入啓。此前所未聞之事也。設有現告催促之事。豈可預知擧條之何以啓下。經入傳旨乎。如其不得不時急。則或可只從榻前書出者。但以罷職書入。猶之近似。此猶不然。此路一開。後弊難言。近曰政院之事。何其顚錯之甚也。其在懲後之道。不可問備而止。而遞易之頻數可悶。當該承旨從重推考。下吏令攸司科治。
정조 3년 · 강
召見都監堂上及前咸鏡監司于誠正閣。都監都提調徐命善。園所都監堂上具善復。禮曹判書鄭光漢。前咸鏡監司趙㻐。
정조 3년 · 목
㻐遞來也。○予曰。往釐絕塞。無事還朝幸矣。㻐曰。無事而還矣。予曰。工役今至何境。命善曰。業已垂畢矣。予曰。丁字閣土役。何以爲之。善復曰。今已畢役。予曰。可謂神速。此皆禁將之切也。
정조 3년 · 강
命軍價未給。關西小米作錢取用。
정조 3년 · 목
都監都提調徐命善啓言。園所工役。今幾垂畢。而匠料軍價。猶有未盡給者。賑廳有關西小米作錢上來者。其中二千兩請推用。從之。
정조 3년 · 강
命頓遞使。依例啓下。
정조 3년 · 목
都監都提調徐命善啓言。頓遞使。以判尹之方在園所。吏曹不得啓下云。依例啓下之意。請分付。從之。
정조 3년 · 강
命初虞祝文。以遣臣謹告爲辭。
정조 3년 · 목
禮曹判書鄭光漢啓言。初虞不遠。祝文頭辭。當爲磨鍊。何以爲之。敎以。以遣臣謹告爲辭。
정조 3년 · 강
孝徽宮仁明園仲朔秋享。命擇日。
정조 3년 · 목
因禮曹判書鄭光漢啓稟也。
정조 3년 · 강
命倭獻丹木置於禮曹。嚴關査實。
정조 3년 · 목
禮曹判書鄭光漢啓言。倭人所進丹木。所見雖駭然。勢將置之。而聞其捧出時。釜山僉使。與訓別眼同爲之。該府使則初無照察之例云。此後則凡倭獻之物。府使一一考閱。如有不成體樣。則請使之嚴斥還給。從之。敎以。丹木置於禮曹。嚴關査實。果是中間幻弄。則摘發重繩。若該府使不善察飭之致。則更當論罪。訓別。亦令取以聞也。
정조 3년 · 강
召見都監堂上金華鎭于集祥門西挾室。
정조 3년 · 목
予曰。輪輿何以爲之。華鎭曰。限神祐門。不得不爲之矣。予曰。神祐門不能容輪輿矣。
정조 3년 · 강
正言安廷玹上疏討逆。仍辭職。賜批。
정조 3년 · 목
疏略曰。鄭妻龜柱之三罪滔天。而前後處分。俱若可以以斯而了當者然。無或廷臣之力請。有不足仰摡而然耶。伏願快正當施之王章。且臣父母。年俱八耋。宿病越添。以此情理。豈可供職。乞遞臣職。批以。已諭於諫長批。爾其勿辭。救護察任。
정조 3년 · 강
領議政金尙喆陳箚自列。賜批。
정조 3년 · 목
箚略曰。卽伏見御史別單覆奏判付。則逐段誨責之敎。誠爲至當。當初起草。雖出該堂。畢竟總轄。責實在臣。乞降威罰。批以。甚矣上下之不相孚也。卿胡不體小子之至意。巽讓至此耶。予則有慨該堂。而卿反替當尋箚。此予之不能無感於卿也。誠如卿箚中云云。則朝筵入侍之左揆。亦何不引義乎。卽此一節。卿想不待予申諭。必有覺悟者。不必多誥。卿須安心勿辭。卽起視事焉。仍命遣史官傳諭。
정조 3년 · 강
慶尙監司李在簡。以母病上疏辭職。賜批。
정조 3년 · 목
批以。卿之情私雖如此。卿於本道事有釐弊者。宜付熟手。卿其勿辭行公。
정조 3년 · 강
以金魯淳爲承旨尋遞。以尹塾代之。
정조 3년 · 목
魯淳牌不進。敎以許遞。前望單子入之。
정조 3년 · 강
命判義禁李徽之。待敎徐龍輔仍任。
정조 3년 · 목
敎曰。昨日臺箚之依施。不過重體例。而該堂擧行。亶出於急於出置之意也。前判義禁李徽之。仍任前職。又敎曰。奎章閣待敎徐龍輔仍任。
정조 3년 · 강
命徐龍輔金勉柱敍用。
정조 3년 · 목
敎曰。違牌翰林敍用。仍令該曹。口傳付軍職。
정조 3년 · 강
差下實錄堂郞趙㻐趙鼎鎭等。
정조 3년 · 목
實錄廳啓言。堂上金熤外任代。趙㻐差下。郎廳趙鼎鎭徐有成林濟遠請差下。允之。
정조 3년 · 강
命判義禁李徽之牌招開坐。
정조 3년 · 목
因同義禁李性源聯疏。敎以。判義禁旣已仍任。此上疏還給。金吾許久廢坐。判義禁李徽之牌招。使之開坐。
정조 3년 · 강
禁推假注書李彦祐。
정조 3년 · 목
都監都提調徐命善啓言。史官座目單子。不卽正書。詣閤許久之後。始爲入啓。該注書請下義禁府推考。從之。
정조 3년 · 강
命御史黃昇源書啓。更爲詳覆。